Mmagauta o ile a fufula bjalo ka pitša ya dikgobe tša dinawa. Theledi a leka go mo gokara, ngwanenyana a mo kgoromeletša kua kgakala. A topa mokotlana wa gagwe a leba lebating. Theledi a baka lebati naye a leka go mo thibela. Mmagauta a re yena ga a nyake go lala a bolailwe ke basadi ba Theledi. A tšwa ka kgang, a phatša bošego, a namela thekisi a ya Bedfordview mo a šomago gona. Bošego o letše a thala mmapa wa bophelo bja gagwe. A ipotša gore yena a ka se hlakanele monna le mosadi yo mongwe. A thoma a kwešiša lebaka le le bego le dira gore Theledi a se mo leletše nako yela a sa bekilwe ke Puledi. A lemoga gore o be a šitišwa ke Omphile. A leboga ge a imile, a imišitšwe ke motho yo a mo ratago. A buša a šišimišega ge monna yoo a rego o a mo rata a mo kopanetše le mosadi goba basadi ba bangwe. A ipotšiša gore ngwana yo a mo imilego o tlile go fepša ke mang ka gore Theledi o fepa bana ba Omphile ba babedi. A kwa lehloyo le mela pelong ya gagwe. A se sa duma go bona Theledi le ka leihlo.